
Kisebbségben A szlovákiai cigányok iskolai és társadalmi integrációjáról

Ha a magyarországi médiában felmerül Szlovákia és a kisebbségek helyzete, a szlovákiai magyarokat érintő nyelvtörvényről, kétnyelvűségről, (nyelvi) jogokról, magyar iskolákról, magyarverésről, létszámcsökkenésről szóló híreket hallunk. Azonban figyelmes szemlélő a 2011-es népszámlálási adatok tükrében (is) könnyen észreveheti egy másik kisebbség létezését és egyre határozottabb térhódítását: a cigányokét.
Magyarországon töltött tanulói éveim során számos jól működő kezdeményezésről szereztem tudomást, mint például a Hejőkeresztúron vagy Abaújkéren sikeresen működő integrált általános iskola, a berettyóújfalui Igazgyöngy Művészeti Iskola vagy a miskolci Görögkatolikus Cigány Szakkollégium, aminek magam is tagja vagyok. Megismerkedtem Havas Gábor, Kemény István, Kertesi Gábor írásaival és gondolataival. Felmerült bennem a kérdés, vajon mi történik ezalatt szülőországomban: Szlovákiában, milyen lépéseket tesznek a többségi-kisebbségi együttélés érdekében? Kik azok a magyar cigányok és szlovák cigányok, mennyien vannak, hogyan élnek, hogyan élik meg identitásukat, milyen nyelven beszélnek, tanulnak.
Dolgozatom célja felvázolni a cigány-magyar-szlovák helyzetet, az óhatatlanul felmerülő problémák megoldási lehetőségeit, különös tekintettel az oktatásra. Ez a munka elméleti jellegű, nem tartalmaz általam végzett empirikus kutatási eredményeket, legfeljebb személyes tapasztalatokat, élményeket. Célja a szlovákiai cigányhelyzet feltérképezése, működő, eredményes programok teljesség nélküli felsorolása, valamint Bibiána Hlebová multikulturális-emociónális nevelési modelljének bemutatása, az oktatás, mint legreményteljesebb szektor fókuszba állítása. A szlovák-cigány és magyar-cigány konfliktus vizsgálatához, megértéséhez elengedhetetlen a szlovák-magyar kérdés tárgyalása is. Így dolgozatom egyúttal a szlovákiai magyarság, azaz saját népem, létem kérdéseire is választ keres, helyzetet jelent egy kisebbségről kisebbségi perspektívából.





